b'\n_START_ARTICLE_\nTyr (album)\n_START_SECTION_\nO albumu\n_START_PARAGRAPH_\nU nordijskoj mitologiji Tyr je bog rata i herojske slave. Njegov je otac Odin. _NEWLINE_Gitarist sastava, Tony Iommi, u svojoj je autobiografiji Iron Man iz 2012. godine komentirao izostanak mra\xc4\x8dne tematike tekstova na Tyru koja je bila prisutna na prethodnom albumu skupine Headless Cross: "Za svoj smo se sljede\xc4\x87i album Tyr u velja\xc4\x8di 1990. godine vratili u Woodcray Studios te smo ja i Cozy ponovno bili u slu\xc5\xbebi producenata. Za vrijeme Headless Crossa Tony Martin je tek [neko vrijeme] bio \xc4\x8dlan sastava te je pretpostavio "oh, Black Sabbath, sve je to povezano sa \xc4\x90avlom" stoga su njegovi tekstovi bili prepuni \xc4\x90avla i Sotone. To je jednostavno bilo previ\xc5\xa1e izravno. Rekli smo mu da bude malo suptilniji u pogledu toga pa je za Tyr napisao sve te tekstove o nordijskim bogovima i ostalim sitnicama. Bilo mi je potrebno neko vrijeme da to shvatim."_NEWLINE_Album prikazuje mo\xc5\xbeda najdramati\xc4\x8dniji odmak od tradicionalnog zvuka grupe koji se pojavljuje samo u tragovima u ponekom rifu. Neki su recenzenti kritizirali glazbenu produkciju, tvrde\xc4\x87i kako su bubnjevi Cozyja Powella prigu\xc5\xa1ili ve\xc4\x87inu drugih instrumenata, dok su ju drugi hvalili, komentiraju\xc4\x87i kako je ovo jedan od Sabbathovih naj\xc5\xbee\xc5\xa1\xc4\x87ih albuma i mo\xc5\xbeda album koji se najvi\xc5\xa1e oslanja na klavijature koje je svirao dugogodi\xc5\xa1nji gostuju\xc4\x87i peti \xc4\x8dlan sastava, Geoff Nicholls. Kao rezultat, glazba na albumu je mra\xc4\x8dnija od prija\xc5\xa1njih Sabbathovih glazbenih radova, nalikuju\xc4\x87i na prethodni album Headless Cross._NEWLINE_Sastav je izjavio da je pjesma "Feels Good to Me", iako je se niti ne odri\xc4\x8de niti ju za\xc5\xbealjuje, bila uvr\xc5\xa1tena na album samo kako bi mogla biti objavljena kao singl te da se glazbeno ne uklapa sa ostatkom albuma._NEWLINE_Geezer Butler, Ian Gillan i Brian May su se pojavljivali kao gostuju\xc4\x87i glazbenici za vrijeme turneje Tyr u Europi; Butler i May su se pojavili tijekom bisa za nastup koji se odr\xc5\xbeao 8. rujna 1990. u Hammersmith Odeonu u Londonu._NEWLINE_Rune na naslovnici albuma bile su preuzete sa Runskog kamena iz R\xc3\xb6ka u \xc5\xa0vedskoj. Srednja runa, algiz, transkribirana je kao moderno slovo x ili z, a ne y.\n_START_SECTION_\nRecenzije\n_START_PARAGRAPH_\nAlbum je zadobio uglavnom mje\xc5\xa1ovite kritike. James Chrispell, glazbeni kriti\xc4\x8dar sa stranice AllMusic, dodijelio je albumu tri od pet zvijezdica te je izjavio: "Goti\xc4\x8dan u pristupu, no prepun \xc5\xbeestokih gitaristi\xc4\x8dkih rifova, Tyr je u manje od godine dana nastavio Black Sabbathov prethodni povratak u sredi\xc5\xa1te pa\xc5\xbenje. Ponovno se naslanjaju\xc4\x87i na mra\xc4\x8dniju stranu \xc5\xbeivota ili \xc4\x8dak smrti, Tyr je komplet pjesama koje su uglavnom bazirane na staronordijskim pri\xc4\x8dama o Odinu i bogovima rata. "Valhalla" zvu\xc4\x8di potpuno druga\xc4\x8dije od svega ostalog \xc5\xa1to je stari Sabbath isprobao, a ipak zvu\xc4\x8di poznato. "The Sabbath Stones" mije\xc5\xa1a mitologiju sa metalom u \xc5\xbeestokoj glazbenoj sintezi. Na Tyru Black Sabbath zvu\xc4\x8di ozbiljno koliko je god to mogu\xc4\x87e." \xc4\x8casopis Rolling Stone dodijelio je albumu jednu od pet zvijezdica.'